Simli internet tezligi 21,67 Mbit/s va bu ilg‘or davlatlarnikidan 10 barobar past. Foto: Kun.uz Britaniyaning Cable.co.uk nashri xabariga ko‘ra, O‘zbekiston dunyo bo‘yicha keng polosali (simli) internet tezligi reytingida 24 pog‘ona ko‘tarildi va 131-o‘rinni egallab turibdi. O‘zbekistondagi simli internet tezligi 21,67 Mbit/s ekani qayd etilgan, bu eng yuqori tezlikka ega mamlakatlardan 10 barobar past. Reytingga ko‘ra, eng yuqori tezlik Britaniyaning Jyersi oroli (264,52 Mbit/s), Lixtenshteyn (246,76 Mbit/s) va Makaoda (231,40 Mbit/s) qayd etilgan. Eng past tezlik Afg‘oniston (1,71 Mbit/s), Yaman (1,79 Mbit/s) va Suriyada (2,30 Mbit/s). Raqamli texnologiyalar vaziri Sherzod Shermatov O‘zbekiston keng polosali (simli) internet tezligi reytingida 24 pog‘ona ko‘tarilgani haqidagi xabarga izoh berarkan, «Albatta, O‘zbekistonni IT habga aylantirish yo‘lida internet tezligini oshirish bo‘yicha hali juda ko‘p ish qilishimiz kerak», dedi.